屈原塔
作者：蘇軾
朝代：宋

paragraphs: 楚人悲屈原，千載意未歇。
精魂飄何處，父老空哽咽。
至今滄江上，投飯救饑渴。
遺風成競渡，哀叫楚山裂。
屈原古壯士，就死意甚烈。
世俗安得知，眷眷不忍决。
南賓舊屬楚，山上有遺塔。
應是奉佛人，恐子就淪滅。
此事雖無憑，此意固已切。
古人誰不死，何必較考折。
名聲實無窮，富貴亦暫熱。
大夫知此理，所以持死節。